ཡང་༧གོང་ས་མཆོག་གིས་མུ་མཐུད་ནས་གསུང་དོན།ཚང་མས་ཤེས་གསལ་རེད།༧གོང་ས་ལྔ་པ་ཆེན་པོས་བཙུགས་གནང་བའི་དགའ་ལྡན་ཕོ་བྲང་གི་ཆོས་སྲིད་གཉིས་ཀྱི་འགན་ཁུར་རྒྱུའི་དུས་ཚོད་དེ་རྫོགས་པ་དང་།ཁ་སང་ཞུས་པ་བཞིན་དཔལ་དང་རྒྱལ་ཁའི་ངང་ནས་བཀྲིས་བདེ་ལེགས་དང་དུ་བླངས་ཏེ་མཇུག་རྫོགས་པ་རེད།ཁ་སྔོན་འགོ་སྟོད་ལ་ཆོས་སྐྱོང་ཚོའི་དགོངས་པར་གང་འདྲ་ཡོད་དམ་དྲན་བྱུང་།ལྷ་མི་ཀུན་སྤྱོད་གཅིག་པ་ཡིན་དུས་མིའི་བློ་ལ་ཏོག་ཙམ་མི་བདེ་བ་ཡོང་དུས་ཆོས་སྐྱོང་ཚོར་ཡང་ཡོང་གི་རེད་བསམས་བྱུང་ཡང་སྐྱོན་གང་ཡང་མི་འདུག་ལ་རྒྱབ་སྐྱོར་གནང་གི་འདུགགལ་ཆེ་བ་ཞིག་ནི་མང་གཙོའི་འོས་འདེམས་ཐོག་ནས་འགོ་ཁྲིད་གསར་པ་ཡོང་གི་རེད།མ་གཞི་ཕྱི་ལོ་༢༠༠༡ནས་འགོ་བཙུགས་ཏེ་རིན་པོ་ཆེས་བཀའ་བློན་ཁྲི་པ་གནང་སྟེ་ལོ་བཅུ་ཕྱིན་པ་རེད།ད་ཆ་གཞོན་སྐྱེས་མི་རབས་གསར་པ་ཞིག་ཕལ་ཆེར་གཏན་ཁེལ་བའི་བཟོ་འདྲ་རེད།དེར་བརྟེན་ཁྱེད་རང་སྲི་ཞུ་བ་ཚོས་ཀྱང་སྔར་བཞིན་འདིར་དམ་བཅའ་བཞག་པ་བཞིན་ལྷག་བསམ་གཡོ་བ་མེད་པ་བྱས་ཏེ།རྒྱབ་མདུན་ངོ་ལྐོག་མཐོ་སར་སྤྲེལ་ལད་འཁྲབ་རྒྱུ་དང་དམའ་སར་བརྙས་བཅོས་ཟེར་བ་འདིར་བཀོད་འདུག་པས་དེ་ཞེ་དྲག་གལ་ཆེན་པོ་རེད།ང་ཚོ་ལས་བྱེད་པ་ཚང་མས་བྱང་ཆུབ་སེམས་དཔའ་ཚོས་སེམས་སྐྱེས་སྡོམ་པ་ལེན་པའི་སྐབས་སུ་སེམས་ཅན་ཐམས་ཅད་འབངས་སུ་བཞེས་ཏེ་བསམ་བློ་གཏོང་གི་ཡོད།དེ་ལྟ་བུར་ང་རང་ཚོ་གཞུང་གི་ལས་ཀ་བྱེད་མཁན་ཟེར་བ་དེ་ཞབས་འདེགས་ཞུ་སའི་མི་མང་གི་ཞབས་ཞུ་ཡིན་བསམ་པ་མ་གཏོགས་ང་སྒང་ལ་སྡོད་མཁན་དཔོན་པོ་ཡིན།ང་མར་བཀའ་བཀོད་བྱེད་མཁན་ཡིན་བསམ་པ་བྱས་ན་ནོར་འཁྲུལ་རེད།སོ་སོར་འགན་དབང་ཡོད་པའི་ཆ་ནས་ཐག་གཅོད་བྱེད་དགོས་རིགས་ཡོང་གི་རེད་མ་གཏོགས།རྩ་བའི་བསམ་བློའི་འཁྱེར་སོ་དེ་སྤྱི་འབངས་ཀྱི་ཞབས་ཞུ་བ་ཞིག་ཡིན་བསམ་པ་དེ་ངེས་པར་དུ་དགོས།